altay_sooktor
АЛТАЙ КЫСТАРГА.

Кара кӧстӧрлӱ кыстарды санаанзам,
Айдылбас сӧстӧрди айдар кӱӱним бар,
Сайгакту јӱрӱмнеҥ корулап аларга,
Быйанду јылдыстый, кӱйер кӱӱним бар.

Кемзинчек чырайлу кару кыстарды
Акту кӱӱнимнеҥ алкаар кӱӱним бар,
Ас калыгымныҥ кайран балдарын
Чеберлеер арганы канайып табар.

Чачакту бӧрӱктер оромдор ичинде
Белгебис болуп, јайылып ла турзын,
Алтай кыстарыс тулуҥы элбиреп,
Јажыҥа оҥбос чечектий јайылзын.

Эне болгон јылу колдоры
Эрке балдарын эркелеп ле јӱрзин,
Ак сӱдиле Алтайын аластап,
Алтайдыҥ кыстары быйанду болзын.

Кара кӧстӧрдӧҥ јаш та келзе,
Ырыс-сӱӱмјиниҥ јаштары болзын,
Алкыш-быйанду Алтайыс ичинде
Ырысту кыстардыҥ кожоҥы угулзын.

Јергелей Унукова.